
На основу члана 138. став 1. Устава Републике Србије („Службени гласник Републике Србије“ бр. 98/06) и чланова 1. став 1. и 32. став 1. Закона о Заштитнику грађана („Службени гласник Републике Србије“ бр. 79/05 и 54/07), у поступку контроле законитости и правилности рада Казнено-поправног завода у Пожаревцу-Забели Управе за извршење кривичних санкција, поступајући по сопственој иницијативи, Заштитник грађана
У Т В Р Ђ У Ј Е

Казнено-поправни завод у Пожаревцу-Забели  начинио је пропусте у раду на штету права осуђеног З. К. тако што му је дисциплинска комисија изрекла дисциплинску меру упућивање у самицу током целог дана и ноћи у трајању од 15 дана, а да претходно није утврдила да ли су испуњени услови за доношење решења о ослобађању од дисциплинске одговорности, с обзиром да је дисциплинској комисији било, или је морало бити познато, да је именовани лице са менталним сметњама (душевни поремећаји и поремећаји понашања: Ф 23, Ф 41.2 и Ф 60).
На основу утврђених недостатака у раду, Заштитник грађана, у циљу унапређења рада органа управе и унапређења заштите људских права, упућује Управи за извршење кривичних санкција, Казнено-поправном заводу у Пожаревцу-Забели следеће
П Р Е П О Р У К Е
I

Казнено-поправни завод у Пожаревцу-Забели ће у будућем раду, сходно одредбама Правилника о дисциплинском поступку према осуђеним лицима, током читавог дисциплинског поступка узимати у обзир све чињенице и околности од значаја за утврђивање дисциплинске одговорности између осталог и да ли су испуњени услови за ослобођење од дисциплинске одговорности лица са менталним сметњама (душевни поремећаји и поремећаји понашања: Ф 23, Ф 41.2 и Ф 60).  
II
Казнено-поправни завод у Пожаревцу-Забели ће у будућем раду, у дисциплинском поступку према осуђеном лицу, када утврди да постоје околности које искључују дисциплинску одговорност осуђеног, без одлагања донети решење о ослобађању од дисциплинске одговорности. 
III

Управа за извршење кривичних санкција ће са садржином ове препоруке упознати све установе за извршење кривичних санкција и обезбедиће њено спровођење.

Управа за извршење кривичних санкција и Казнено-поправни завод у Пожаревцу-Забели обавестиће Заштитника грађана о поступању по упућеним препорукама, у року од 60 дана од дана пријема овог акта,  уз достављање релевантне документације и других доказа на основу којих се са сигурношћу може утврдити да је по њима поступљено.
Р а з л о з и

З. К. је, уз своје писано обраћање, Заштитнику грађана приложио здравствену документацију (копија дела здравственог картона) из које произилази да је лице са менталним сметњама (душевни поремећаји и поремећаји понашања: Ф 23, Ф 41.2 и Ф 60).  Током посете запослених у Стручној служби Заштитника грађана Казнено-поправном заводу у Пожаревцу-Забели 08. септембра 2014. године, обављен је разговор са осуђеником З. К. који је навео да га лекари муче, савременим техникама померају делове тела и органе, да му је у глави и слепоочници уграђен чип, те да покушавају да му замуте мозак како не би могао јасно да размишља, а све у циљу да га разболе или убију.

У циљу сагледавања његовог положаја као осуђеника које је лице са менталним сметњама, Заштитник грађана је, у складу са чланом 32. став 1. Закона о Заштитнику грађана, покренуо поступак контроле законитости и правилности рада Казнено-поправног завода у Пожаревцу-Забели. Актом дел. бр. 27591 од 16. 7. 2015. године Заштитник грађана је затражио од наведеног органа државне управе да достави информације о дисциплинском кажњавању именованог, о његовој конфликтности у односу на друга осуђена лица или запослене, о томе да ли је смештен у стационару или у редовном смештају у неком од постојећих павиљона Завода, као и изјашњење лекара одговарајуће специјализације о томе да ли му је у Заводу могуће обезбедити здравствену заштиту обзиром на природу болести од  којих болује (душевни поремећаји и поремећаји понашања: Ф 23, Ф 41.2 и Ф 60).

Казнено-поправни завод у Пожаревцу-Забели је актом бр. 07-1739-2/2015-01 од 23. 7. 2015. године обавестио Заштитника грађана да се именовани може сматрати конфликтном личношћу с обзиром на његово здравствено стање и потврђене дијагнозе од стране лекара психијатра, да је именовани 10. 7. 2014. године дисциплински кажњен дисциплинском мером упућивање у самицу у трајању од 15 дана због учињеног тежег дисциплинског преступа из чл. 145. ст.1. тачка 5. Закона о извршењу кривичних санкција, јер је 29. 06. 2014. године приликом поделе пакета ударио припадника Службе за обезбеђење без икаквог повода. Као прилог овог акта Завод је доставио Заштитнику грађана извештај лекара о здравственом стању осуђеног од 22. 7. 2015. године у којем је, између осталог, наведено да је именовани лечен у стационару Завода од маја 2014. године до 04. 7. 2014. године када је и обављен контролни преглед лекара специјалисте, а потврђене су дијагнозе Ф 60 и Ф 41.2 и преписана му је одговарајућа терапија. Такође, наведено је да је 22. 7. 2015. године поново обављен контролни преглед лекара специјалисте који је констатовао да је осуђеник већ дуже време у стабилној психичкој ремисији и да му се у Заводу омогућава комплетна здравствена заштита.

Изјашњавајући се о постојању тешког менталног поремећаја код именованог, проф. др Владимир Јовић, психијатар и психоаналитичар, je у налазу и стручном мишљењу од 05. 10. 2016. године, истакао да на основу евиденција унетих у здравствени картон наведеног осуђеника, службених белешки о непосредном разговору запослених у Стручној служби Заштитника грађана са именованим, као и изјашњења Казнено-поправног завода у Пожаревцу-Забели произлази да је дисциплински поступак према именованом спроведен у периоду лечења од тешког душевног поремећаја, те да особа показује симптоме поремећаја који захтевају интензиван психијатријски третман.

Заштитник грађана је актом дел. бр. 41295 од 24. 10. 2016. године затражио од Казнено-поправног завода у Пожаревцу-Забели да достави овом органу фотокопију извештаја лекара о обављеном прегледу именованог пре упућивања у самицу, као и фотокопију података из његовог здравственог картона на основу којих се може закључити у каквом је здравственом стању био именовани за време спровођења дисциплинске мере упућивање у самицу. Тим поводом, Казнено-поправни завод у Пожаревцу-Забели је актом бр. 07-2345-2/2016-01 од 03. 11. 2016. године обавестио овај орган да именовани никада није упућен на издржавање дисциплинске мере која му је изречена у конкретном дисциплинском поступку (бр. 24-1688-2/2014-01), при чему је у прилогу доставио фотокопију списа насталих за време трајања наведеног поступка. На основу увида у примљене списе произлази да је именовани, поводом предлога за покретање дисциплинског поступка и на расправи у дисциплинском поступку изјавио да је за време напада био дезоријентисан и да не зна шта се догодило.
***
Чланом 170. Закона о извршењу кривичних санкција ("Службени гласник Републике Србије", бр. 55/2014) прописано је да се осуђени против кога се води дисциплински поступак обавезно саслушава, наводи које истакне проверавају се, а изводе се и други докази.
Чланом 171. Закона о извршењу кривичних санкција прописано је да се при изрицању дисциплинске мере води рачуна о понашању осуђеног током издржавања казне и залагању на раду, а узимају се у обзир и све друге чињенице битне за правилно одмеравање мере. 

Чланом 6. Правилника о дисциплинском поступку према осуђеним лицима ("Службени гласник Републике Србије", бр. 79/2014) прописано је да орган који води дисциплински поступак, на основу слободне оцене доказа, утврђује чињенице које су важне за доношење законите одлуке, како чињенице које терете осуђеног тако и оне које му иду у корист. 

Чланом 22. Правилника о дисциплинском поступку према осуђеним лицима прописано је да се при изрицању дисциплинске мере узимају у обзир све чињенице и околности које могу бити од значаја при избору дисциплинске мере, а нарочито: тежина преступа, околности под којима је учињен, раније изрицање дисциплинских мера, понашање осуђеног током извршења казне затвора, његов однос према раду и радним обавезама и оцена остварења сврхе изрицања дисциплинске мере.
Чланом 53. став 1. тачка 2. Правилника о дисциплинском поступку према осуђеним лицима прописано је да ће се донети решење о ослобађању од дисциплинске одговорности кад се утврди да постоје околности које искључују дисциплинску одговорност.
„Осамљивање (изолација) особа са менталним сметњама, у било ком трајању, представља сурово, нечовечно или понижавајуће поступање. Такође, било који облик спутавања особа са менталним сметњама, чак и на кратак период, може представљати тортуру и злостављање. Битно је да се у свим местима лишавања слободе, укључујући и психијатријскe болнице и установе социјалне заштите, апсолутно забрањени принуда, примена мера за које није прибављена сагласност, као и спутавање и осамљивање (изолација) особа са психолошким или интелектуалним сметњама“.

***
У поступку контроле законитости и правилности рада Казнено-поправног завода у Пожаревцу-Забели, Управе за извршење кривичних санкција, покренутог по сопственој иницијативи, Заштитник грађана је утврдио да је Завод начинио  пропусте у раду на штету права осуђеног З. К., тако што му је дисциплинска комисија изрекла дисциплинску меру упућивање у самицу током целог дана и ноћи у трајању од 15 дана, а да  претходно није утврдила да ли су испуњени услови за доношење решења о ослобађању од дисциплинске одговорности, с обзиром да је дисциплинској комисији било, или је морало бити познато, да је именовани лице са менталним сметњама (душевни поремећаји и поремећаји понашања: Ф 23, Ф 41.2 и Ф 60).
Приликом сагледавања законитости и правилности поступања Завода, Заштитник грађана је, посебно имао у виду позитивноправне прописе, као  и стручни налаз и мишљење проф. др Владимира Јовића, психијатра и психоаналитичара, од 05. 10. 2016. године у којем је, између осталог, наведено да је дисциплински поступак према именованом спроведен у периоду лечења од тешког душевног поремећаја, те да особа показује симптоме поремећаја који захтевају интензиван психијатријски третман. Како је неспорна чињеница да се дисциплинска одговорност заснива на кривици, односно да се дисциплински преступ осуђенику може приписати у кривицу када је лице било урачунљиво и чинило је преступ са умишљајем или из нехата, те да дисциплинска мера има прекоревајући карактер, Заштитник грађана сматра да је неопходно да  Казнено-поправни завод у Пожаревцу-Забели у будућем раду, сходно одредбама Правилника о дисциплинском поступку према осуђеним лицима, током читавог дисциплинског поступка узима у обзир све чињенице и околности од значаја за утврђивање дисциплинске одговорности, између осталог, и да ли су испуњени услови за ослобођење од дисциплинске одговорности лица са менталним сметњама (душевни поремећаји и поремећаји понашања: Ф 23, Ф 41.2 и Ф 60).  
У складу са принципима добре управа органи јавне власти и јавни службеници, приликом доношења одлука и вршењу других службених радњи, дужни су да се старају да мере и радње које предузимају буду у сразмери са циљем којем се у поступку тежи, те да поступак воде сврсисходно, према циљу због којег је покренут, не смеју неосновано, нерационално и несразмерно да ограничавају права грађана, односно при доношењу одлука и вршењу других радњи морају посебно да воде рачуна о сразмери између појединачних интереса грађана и законом утврђеног интереса.

У поступку контроле законитости и правилности рада Казнено-поправног завода у Пожаревцу-Забели Заштитник грађана је посебно ценио изјашњење органа дато у акту бр. 07-2345-2/2016-01 од 03. 11. 2016. године којим је обавестио овај орган да именовани никада није упућен на издржавање дисциплинске мере која му је изречена у дисциплинском поступку. Из наведеног произлази закључак да је извршење конкретне дисциплинске мере застарело, имајући у виду да одредбе члана 172. Закона о извршењу кривичних санкција прописују да се дисциплинска мера не може изрећи нити се изречена мера може извршити, ако је од учињеног дисциплинског преступа протекло више од једне године. Међутим, Заштитник грађана је става да наведена околност није могла имати утицаја на другачије поступање овог органа из разлога што је утврђивање постојања околности, које могу бити од значаја за ослобађања од дисциплинске одговорности, фаза која у поступку претходи изрицању дисциплинске мере, и да иста из разлога сврсисходности и целисходности у конкретном дисциплинском поступку није требала ни бити изречена.
Дисциплинска мера упућивање у самицу у слободно време или током целог дана и ноћи изриче се изузетно, само за теже дисциплинске преступе и не може трајати дуже од 15 дана. Изрицање такве дисциплинске мере лицу лишеном слободе, која подразумева његово изопштење из средине и друштва, само по себи може имати негативних негативне последице по здравље тог лица, а нарочито када су у питању лица са менталним сметњама. Наиме, усамљење може значајно да погорша психичко стање тих лица, а у појединим случајевима и да доведе до самоповређивања, па и суицида, због чега такво поступање, у било ком трајању, представља сурово, нечовечно или понижавајуће поступaње којим се повређује право сваког човека на неповредивост физичког и психичког интегритета. У том смислу је и навод Специјалног известиоца УН против тортуре у његовом Годишњем извештају за 2012. годину, који у тач. 63. наводи да дуго држање у изолацији нема терапеутско оправдање, као и да чак и изолација која траје кратко време може довести до појаве тортуре и нечовечног поступања, те да би се требало у свим местима лишавања слободе забранити осамљивање (изолација) особа са психолошким или интелектуалним сметњама.         
* * *

На основу свих чињеница, Заштитник грађана је утврдио недостатак у законитости и правилности рада Управе за извршење кривичних санкција, Казнено-поправног завода у Пожаревцу-Забели на штету осуђеног З. К. и сагласно члану 32. ставу 1. Закона, упутио препоруке ради отклањања уочених недостатака у раду, као и у  циљу унапређења рада органа управе и спречавања сличних пропуста у будућности.
Напослетку, а у циљу унапређења рада контролисаног органа и спречавања сличних пропуста у будућности, Заштитник грађана сматра да је потребно и да Управа за извршење кривичних санкција са садржином ове препоруке упозна све установе за извршење кривичних санкција, због чега је контролисаном органу и упутио посебну препоруку у том погледу.
ЗАМЕНИК ЗАШТИТНИКА ГРАЂАНА
Милош Јанковић

Доставити:
-Управи за извршење кривичних санкција
-КПЗ у Пожаревцу-Забели
� Хуан Мендез (Juan E. Méndez), Специјални известилац УН за тортуру, 1. фебруар 2013. године Генерална        скупштина УН, Извештај за 2012. годину, тач. 63 (A/HRC/22/53)

